अगर आप एयर प्यूरीफायर खरीदना चाहते हैं तो ध्यान रखें ये 3 बातें
शहरों में रहने वाले लोगों के लिए एक्यूआई यानी एयर क्वालिटी इंडेक्स कोई अनजाना शब्द नहीं रह गया है। दुनिया भर के शहरों में वायु प्रदूषण एक कड़वी सच्चाई बनकर उभरा है। इसके कारण शहरों में रहने वाले लोगों में श्वास संबंधी रोगों में बढ़ोतरीIf you want to buy air purifier then keep these 3 things in mind
शहरों में रहने वाले लोगों के लिए एक्यूआई यानी एयर क्वालिटी इंडेक्स कोई अनजाना शब्द नहीं रह गया है। दुनिया भर के शहरों में वायु प्रदूषण एक कड़वी सच्चाई बनकर उभरा है। इसके कारण शहरों में रहने वाले लोगों में श्वास संबंधी रोगों में बढ़ोतरी हुई है और विशेषज्ञ इसका दोष काफी हद तक बढ़ते एयर पॉल्यूशन को देते हैं। सबसे ज्यादा परेशान करने वाली बात यह है कि एयर पॉल्यूशन में मौजूद ये बारीक पॉल्यूटैंट्स घर के बाहर ही नहीं, घर के अंदर भी काफी वक्त तक मौजूद रहते हैं और हमारे फेफड़ों को जाम करने में भूमिका निभाते हैं। ऐसे में कई डॉक्टर्स और विशेषज्ञ घरों में एयर प्यूरीफायर्स लगाने की सलाह देने लगे हैं। लेकिन किसी भी एयर प्यूरीफायर को चुनने से पहले अपना होमवर्क जरूर करें। प्यूरीफायर खरीदने से पहले इन तीन बातों का ध्यान रखना बेहतर होगा:
पहचानें क्या है आपके घर की जरूरत?
बाजार में कई तरह के एयर प्यूरीफायर्स मिलते हैं और हर एयर प्यूरीफायर विशेष जरूरतों को पूरा करता है। इसलिए अपने घर में एयर प्यूरीफायर लाने से पहले अपनी जरूरत को समझें, जैसे क्या आपके इलाके में पॉल्यूशन की समस्या है या इलाके में दुर्गंध की परेशानी है और आप उससे बचने के लिए एयर प्यूरीफायर लाना चाहते हैं? या आपके घर में बुजुर्ग अथवा मरीज हैं और छोटी-छोटी एलर्जी उत्पन्न करने वाले तत्वों से उन्हें बचाना चाहते हैं? या फिर आपके घर में पालतू जानवर हैं? या घर में लोग स्मोकिंग करते हैं? खासकर अगर आपके घर में कोई स्मोकिंग करता है तो आपके लिए स्मोकिंग प्यूरीफायर काफी काम का हो सकता है। यह धुएं व अन्य हानिकारक पार्टिकल्स को कम करके परिवार के अन्य सदस्यों को पैसिव स्मोकिंग से बचाने में भूमिका निभा सकता है।
समझें कौन-सा फिल्टर जरूरी है?
किसी भी एयर प्यूरीफायर का सबसे जरूरी हिस्सा उसमें लगने वाला एयर फिल्टर ही होता है। इन एयर फिल्टर्स के भी कई प्रकार देखने को मिलते हैं और अपनी जरूरत के हिसाब से कौन-सा एयर फिल्टर आपके वाले एयर प्यूरीफायर में होना ही चाहिए, वो जरूर जांच लें। जैसे अगर आपके घर में बुजुर्ग या मरीज है, या फिर आपके घर के आसपास प्रदूषण, धूल-मिट्टी की समस्या जरा ज्यादा है, तो HEPA यानी हाई एफिशिएंसी पार्टिक्यूलेट एयर फिल्टर की जरूरत सबसे ज्यादा होगी, क्योंकि यह फिल्टर 0.3 माइक्रॉन्स जितने छोटे डस्ट पार्टिकल्स भी फिल्टर करने की क्षमता रखता है। लेकिन HEPA फिल्टर वाले एयर प्यूरीफायर्स थोड़े महंगे आते हैं। अगर आपके इलाके में दुर्गंध की समस्या ज्यादा है या घर में पालतू हैं तो आप जो भी एयर प्यूरीफायर लें, उसमें एक्टिवेटेड कार्बन या इलेक्ट्रोस्टैटिक फिल्टर होना ही चाहिए।
ये भी देखें कि शोर कितना करता है? 
एयर प्यूरीफायर कैसे काम करते हैं, इसकी तुलना आप किसी छोटे कूलर के साथ भी कर सकते हैं। एयर प्यूरीफायर के अंदर लगी मोटर्स कमरे की हवा को अपने अंदर खींचती हैं और फिर एयर फिल्टर्स उस हवा को साफ करके वापस कमरे में छोड़ देते हैं। अब इस प्रक्रिया में थोड़ी बहुत आवाज तो होती ही है। ऐसे में जब भी एयर प्यूरीफायर खरीदने का मन बनाएं तो एक बार उस एयर प्यूरीफायर के शोर के स्तर को जरूर चेक कर लीजिए, खासतौर से तब जब आप उस एयर प्यूरीफायर का इस्तेमाल बेडरूम या बच्चों या बुजुर्गों के लिए करना चाह रहे हो। कोशिश करें कि आप जिस एयर प्यूरीफायर को चुनें, वो स्लीप मोड के साथ आता हो, जिससे आप जब चाहे, उसके शोर के स्तर को िनयंत्रित कर सकें, खासतौर पर सोने के वक्त।
